B'investiment ta' €40 miljun, Epic iffirmat sħubija fit-tul ma' Ericsson. Il-ftehim se jwitti t-triq biex il-kumpanija tat-telekomunikazzjoni tibda toffri s-servizz tal-5G f'Malta. Il-kumpanija Żvediża Ericsson intgħażlet bħala l-fornitur tar- radio access network fejn jidħol il-proġett ta' mmodernizzar. Fi stqarrija, Epic qalet li dan il-proġett huwa konformi mal-wegħda tagħha li toffri network u valur mill-aqwa. Il-Kap Eżekuttiv Tamas Banyai qal li l-proġett ta' mmodernizzar se jwassal biex il-kumpanija tkopri żona akbar u toffri veloċità aqwa. Dan filwaqt li se jwassal biex il-klijenti jkollhom aċċess għall-5G.